b"\n_START_ARTICLE_\nStorfjord\n_START_SECTION_\nGeografi\n_START_PARAGRAPH_\nKommunen har gr\xc3\xa6nse til Finland og Sverige og har vejforbindelse med Finland via E8 gennem Skibotndalen. Punktet, hvor Norge, Sverige og Finland m\xc3\xb8des, kaldes Treriksr\xc3\xb8ysa. Dette er det ene af to steder i Norge, som gr\xc3\xa6nser til to andre lande._NEWLINE_P\xc3\xa5 norsk side gr\xc3\xa6nser Storfjord til Lyngen og K\xc3\xa5fjord kommuner i nord og til Troms\xc3\xb8, Balsfjord og M\xc3\xa5lselv kommuner i vest og syd._NEWLINE_Landskabet domineres af alpine fjelde, og det meste af kommunens areal er udmark. Mod Lyngen g\xc3\xa5r fjeldk\xc3\xa6den Lyngsalperne delvis over i Storfjord kommune. Ellers er den karakteristiske Otertind den mest kendte fjeldtop i kommunen._NEWLINE_Storfjord har en norsk vejrrekord: Skibotn, sk\xc3\xa6rmet af fjeldene, er det sted i Norge, som har registreret flest dage med klart vejr. Det er ogs\xc3\xa5 et af Norges t\xc3\xb8rreste steder med en gennemsnitlig \xc3\xa5rsnedb\xc3\xb8r p\xc3\xa5 kun 300\xc2\xa0mm _NEWLINE_Storfjord er den sydligste kommune i regionen Nord-Troms, som sammen med Finnmark fylke blandt andet har lavere skat og egne regler vedr\xc3\xb8rende nedskriving af studiel\xc3\xa5n end det \xc3\xb8vrige land.\n_START_SECTION_\nMarkedet p\xc3\xa5 Skibotn\n_START_PARAGRAPH_\nSkibotn havde i flere \xc3\xa5rhundrer det st\xc3\xb8rste marked i Nord-Troms, hvor k\xc3\xb8bm\xc3\xa6nd fra Norge, Sverige og Finland kom med deres varer. Markedet daterer sig muligvis tilbage til 1500-tallet eller tidligere._NEWLINE_I dag drives markedet videre som en handelsmesse, men fortsat med fokus p\xc3\xa5 sm\xc3\xa5 udstillere, multinationalitet og husflidsprodukter._NEWLINE_Nord-Troms museum har nu et af sine hovedanl\xc3\xa6g p\xc3\xa5 omr\xc3\xa5det, hvor markedshandelen foregik i 1800- og 1900-tallet._NEWLINE_Pladsen rummede tidligere en r\xc3\xa6kke store og sm\xc3\xa5 markedsboder. To af de originale boder er bevaret, og sammen med to rekonstruerede handelsboder danner disse museumsomr\xc3\xa5det._NEWLINE_Derudover ligger Rasch-g\xc3\xa5rden, det gamle posthus og Beck-butikken i n\xc3\xa6rheden. De er i privat eje._NEWLINE_Dette omr\xc3\xa5de giver et unikt indblik i markedshistorien, og de to bevarede boder er formentlig de eneste bygninger, som er bevaret efter markedshandelen p\xc3\xa5 Nordkalotten._NEWLINE_Markedet blev valgt til kommunens tusen\xc3\xa5rssted, og for at markere dette er der bygget en smedje og en vippebr\xc3\xb8nd p\xc3\xa5 stedet.\n_START_SECTION_\nKirkehistorie og l\xc3\xa6stadianisme\n_START_PARAGRAPH_\nStorfjord kommune er en del af Lyngen provsti. Kommunen har en kirke p\xc3\xa5 Hatteng og et bedehus i Skibotn._NEWLINE_Menighedslivet i Storfjord har l\xc3\xa6nge v\xc3\xa6ret pr\xc3\xa6get af l\xc3\xa6stadianisme. De f\xc3\xb8rste pr\xc3\xa6dikanter for l\xc3\xa6stadianismen kom til Skibotn i 1848, og de blev efterh\xc3\xa5nden et fast indslag p\xc3\xa5 det \xc3\xa5rlige Skibotnmarked. Til trods for skepsis hos befolkningen voksede l\xc3\xa6stadianismen kraftigt og var l\xc3\xa6nge den kraftigste faktor i religi\xc3\xb8st og lokalpolitisk virke._NEWLINE_L\xc3\xa6stadianerne rundt om Lyngenfjorden er i hovedsagen mere venligsindede over for statskirken end andre steder, og Luthers tekster bruges ofte i stedet for L\xc3\xa6stadius' tekster i dette omr\xc3\xa5de.\n_START_SECTION_\nKommunev\xc3\xa5ben\n_START_PARAGRAPH_\nStorfjords kommunev\xc3\xa5ben er i r\xc3\xb8dt med tre guldvalmuer . V\xc3\xa5bnet blev godkendt 9. februar 1990, \xc3\xa5ret for kommunens 60-\xc3\xa5rs-jubileum. L\xc3\xa6stadiusvalmuerne i v\xc3\xa5bnet repr\xc3\xa6senterer i to ting; \xc2\xabtre stammers m\xc3\xb8de\xc2\xbb, det vil sige hvor norsk, kvensk og samisk kultur m\xc3\xb8des og blandes sammen, og at Treriksr\xc3\xb8ysa i kommunen er stedet, hvor de tre lande Norge, Sverige og Finland m\xc3\xb8des._NEWLINE_L\xc3\xa6stadiusvalmuen, opkaldt efter botanikeren og pr\xc3\xa6dikanten Lars Levi L\xc3\xa6stadius, har f\xc3\xa5et en speciel tilknytning til kommunen og findes i gr\xc3\xa6nseomr\xc3\xa5derne ved Treriksr\xc3\xb8ysa."